བདག་གིས་ཀྱང་གཙུག་ལག་སློབ་ཆེན་འདིར་ཐོག་མར་ཡོངས་སྐབས་དཔལ་ལེགས་ལྡན་གྱི་གླུའི་བསྟན་བཅོས་འདིའི་འགྱུར་འཕྲོའམ་ལག་ཏུ་མ་སོན་པའི་ལེའུ་ལྷག་མ་བཅུ་བཞི་རྣམས་འགྱུར་ཐུབ་ན་ཡང་ཡང་བསམ་བཞིན་ལྷག་ཡོད་ལ།༢༠༡༢ལོར་ཚིག་བཅད་ཤོ་ལོ་ཀ་རེ་གཉིས་ཚོད་ལྟའི་ཚུལ་དུ་སྒྱུར་ནས་གྲོགས་འབུམ་རམས་པ་གཉན་ཐར་དང་མགོན་པོ་རྒྱལ་གཉིས་ལ་བསྟན་ཏེ་དེའི་སྐོར་ནས་ལབ་ལབ་མང་པོ་བྱས་མྱོང་ལ།དེའི་རྗེས་ནས་གྲོགས་གཉན་ཐར་ལགས་དང་ངེད་གཉིས་ཀྱིས་གྲོས་བྱས་ཏེ།འགྱུར་ལྷག་མའི་ལེའུ་རྣམས་ཆ་གཉིས་སུ་བགོས་ཏེ་སྒྱུར་དགོས་སྐོར་འཆར་གཞི་ཡང་བསྒྲིགས་མོད།ད་ལམ་དེ་མུར་ལུས།འོན་ཏེ་ནམ་ཞིག་རང་རེའི་བོད་ཡིག་ཀློག་མཁན་ཀུན་གྱི་སྤྱན་ལམ་དུ་མངོན་པར་འགྱུར་བའི་རེ་རབ་ཏུ་ཆེའོ།།